Kakawin Arjunawiwāha/Pupuh 23
Pupuh 23 – Kilayu Manĕḍĕng 

1. 
a. sang hyang surapati mĕtu sangka ring kuṭa lawan surabala gumuruh 
b. Airāwaṇagajapatirĕngga r unggunira ratna kadi gunung apuy 
c. bajrāyudha marĕk i sirâpayung garuḍaroma kadi jaladhara 
d. sākṣād aruṇa ring udayādri wimbaning dhanuhnira makara-kara

2. 
a. siddhārṣigaṇa paḍa sumungsung ing gagana ghūrṇita majaya-jaya 
b. lumrā ng surakusuma lawan hudan kṣaṇika tan pajalada tumibā 
c. akweh wihaganira śarīrakampa śubhamanggalani lakunira
d. wuntu ng bhuwana tĕkapikang mṛdangga kala bheri murawa kumisik

3. 
a. widyādhara samaradhurandarâsurak atiṇḍih asulam i harĕp 
b. lakṣâpapan apapatihan pinaṇḍi ta mapiṇḍa pira-pirang iwu 
c. dewāngśukataru kasurat-surat dwirada matta rinawisan ĕmās 
d. tĕngran ika kadi jaladânghĕmū hudan agöng matĕpi-tĕpi kilat

4. 
a. Citrānggada ri harĕpirâhawan ratha maṇik marakata sagala 
b. piṇḍārwuda pamajanirânapuk paḍa widagdha mamawa kṛtala 
c. tĕngranya paḍa-paḍa mirah dalugdag adawā tĕhĕr awaja galah 
d. digdāha kahiḍĕpanikân ginaṇḍa kanakadrawa makabaranang

5. 
a. ngkānê wuri surapati Citrasena saha bhūṣaṇa mamawa laras
b. munggw ing sphaṭikaratha rinĕngga bhāswara tĕkapni wĕḍihanira bāng 
c. malyāla curiganira kadganing bala kilatnya pinutĕr ahulap
d. sātus wwalu kadi śiwaśuddha ring gagana tĕngranika katulajĕg

6. 
a. jyeṣṭātmaja surapati sang Jayānta ratha pastika kahananira
b. sampun matĕguh inabhimantra matwasa sakêng wĕsi waraṇi makas 
c. pinghe dhwajanira suradārucarma hulu lañcang amukha-mukha mās 
d. sumrāk tĕhĕr anawanakĕn sugandha mṛganābhi panĕpak iriya

7. 
a. rotāpsaragaṇa macaping-caping mamawa tomara pamajanira 
b. anyat tang apalaga manguṇḍa coli śiwapattra hana ri takurang 
c. kapwârukuh awaju sinimbaranya masawit sĕkar aruh-aruhan 
d. mĕttâjĕnu-jĕnu mawĕḍak-wĕḍak kanakacūrṇa kawigaran awū

8. 
a. sang Paṇḍusuta pamĕkasing lumampah ahawan sakaṭa maṇimaya 
b. sang Mātali ngaranira sārasārathi manojawani lakunira
c. pinghe dhwajanira kadi sarwawarṇa tĕkaping dhanuh angada-hadā 
d. söngning makuṭa kawaca wangkawâsaliwĕrañ juga ri harĕpira

9. 
a. gandharwataruna ri harĕp dhanurdhara paḍātinira sangang iwu
b. len tang maliman alimunan dudū ng makuda sārwuda mamawa tuhuk 
c. lumrā dhwajanira hĕlar ing wimāna kadi megha marĕk ing aruṇa 
d. kākāṇḍa kadi liḍah ing antakângalad-alad mamalaku bhuwana

10. 
a. sang Citraratha pinakabāhudaṇḍa pinatih surapati marĕka 
b. mwang dewata sapinasuk ing surālaya tumūt ri wuri nṛpasuta 
c. nānāwidha pagĕlar i sañjatanya kadi rĕm kadi kilat awilĕt
d. lwir parwataśikhara tinolih ing rawi hanan kadi jaladhi pasang

11. 
a. lwiryân gaganacara mĕlĕk sakêng kuṭa makin sumahab aḍarata 
b. mingsor mangusir i sukuning Sumeru kadi sāgara mangawang-awang 
c. sārsök prakaṭa kadi langit rĕbah saha nawagraha makapuratuk 
d. lwir handaru sangang iwu candra bhāskara paḍĕm ri laku surapati

12. 
a. lwir saptabhuwana wahu wartamāna ri panṛṣṭinira Paśupati 
b. kapwâkrama tumitah awaknya ring sajuru kātaratara sumaput 
c. sāsing kahawan atĕmahan lĕbū tĕkaping aśwa ratha gajapati 
d. lwah lungka tĕmahan aratā tĕgal tĕmahan ing wukir alas inidĕk

Arjunawiwāha
Kakawin Arjunawiwāha